作者:羊士諤
標題:息舟荊溪，入陽羨南山，遊善權寺，呈李功曹巨
內容:結纜蘭香渚，柴車上連岡。晏溫值初霽，去繞山河長。獻歲冰雪盡，細泉生路傍。行披煙杉入，激澗橫石樑。層閣表精廬，飛甍切雲翔。沖襟得高步，清眺極遠方。潭嶂積佳氣，荑英多早芳。具觀澤國秀，重使春心傷。念遵煩促途，榮利騖隙光。勉君脫冠意，共匿無何鄉。